**VSESLOVENSKI PREDINFORMATIVNI DAN ZA MLADE IN ODRASLE**

**Informativa, 27. in 28. januar 2017**

**Sejem izobraževanja in poklicev Informativa bo 27. in 28. januarja 2017 na Gospodarskem razstavišču v Ljubljani že deveto leto zapovrstjo na enem mestu predstavil celovito paleto izobraževanj – od srednješolskih vse do dodiplomskih in podiplomskih programov, številne poklice, informacije o štipendijah, prvič pa se ji pridružuje tudi dogodek na temo prostočasnih aktivnosti mladih Arena mladih.**

**(PRED)INFORMATIVNI DAN ZA MLADE**

Natanko dva tedna **pred uradnimi informativnimi dnevi**, ki bodo po vsej Sloveniji potekali **10. in 11. februarja**, bodo mladi na **9.** **Informativi** izobraževalne programe lahko spoznavali na enem mestu. Hkrati bodo lahko pridobili tudi različne, s poklici in izobraževanjem povezane, informacije. Informativa je edinstven (pred)informativni dan **za učence, dijake in študente**, da spoznajo, katere šole oz. fakultete jim ponujajo katere programe, jih med seboj primerjajo in se odločijo, katero izmed njih bodo obiskali na informativni dan ter kam bodo nato oddali prijavnico za vpis. V letošnjem letu se predstavlja kar **20 programov iz tujine**.

Med [sodelujočimi](http://www.informativa.si/za-obiskovalce-program/seznam-razstavljavcev/) na **9.** **Informativi** bodo kot vsako leto **srednje šole in šolski centri z različnih koncev Slovenije**, **vse štiri slovenske univerze** s svojimi članicami, druge **visokošolske institucije iz Slovenije in tujine**, **višje strokovne šole**, **štipenditorji**, institucije, ki nudijo **programe za izobraževanje odraslih, državne institucije**, **javni zavodi,** različne **nevladne organizacije** ter **strokovna in interesna združenja**. Letošnja novost je razširjen [Park tujina](http://www.informativa.si/za-obiskovalce-program/program/park-tujina/), kjer se predstavljajo izobraževalni programi iz Avstrije, Danske, Francije, Hrvaške, Kanade, Madžarske, Nemčije, Rusije, Španije, Finske, Švice in ZDA. Bogat program pa organizatorji pripravljajo v [izobraževalnem programu](http://www.informativa.si/za-obiskovalce-program/program/izobrazevalni-program-petek/), v [računalniški učilnici](http://www.informativa.si/za-obiskovalce-program/program/racunalniska-ucilnica/), prvič pa bo potekal poseben program, predstavitev deficitarnih poklicev in možnosti štipendiranja na prostoru [Evropskega socialnega sklada za mlade](http://www.informativa.si/za-obiskovalce-program/program/ess-za-mlade/) ter program v [Znanstvenem kotičku](http://www.informativa.si/za-obiskovalce-program/program/znanstveni-koticek/).

**EVROPSKI SOCIALNI SKLAD ZA MLADE NA 9. INFORMATIVI**

Ob 60-letnici **Evropskega socialnega sklada** se bo v okviru skupinskega razstavnega prostora predstavilo šest državnih in javnih institucij, ki bodo mladim obiskovalcem predstavljali **različne deficitarne poklice**, **priložnosti zaposlitve na Policiji** **ter v lesni industriji**, različne **možnosti za poklicno orientacijo**, obenem pa bodo nekaj srečnežem ponudili izjemne priložnosti v obliki nagrad: **100 EUR mesečne štipendije za enega od deficitarnih poklicev** (pek, mizar, mesar, elektrikar …) ter **možnost obiska Ministrstva za javno upravo** za ves dan. Na prostoru bodo za informacije na voljo predstavniki Ministrstva za delo, družino, socialne zadeve in enake možnosti, Ministrstva za javno upravo, Zavoda RS za zaposlovanje, Javnega štipendijskega, razvojnega, invalidskega in preživninskega sklada RS, DIT lesarstva Ljubljana in GZS - združenja lesne in pohištvene industrije. Za vzdušje pa bo poskrbel tudi **polagalec rim 6Pack Čukur**, ki se je tudi sam odločil **za deficitarni poklic keramičarja**.

**NOVO! HKRATI TUDI ARENA MLADIH**

Istočasno kot Informativa, bo v letošnjem letu potekala tudi **Arena mladih**, sejem za vse mlade, ki bo predstavljal prostočasne aktivnosti in raznolike možnosti za druženje, potovanja, zabavo, dobro prehrano in še veliko drugega. Arena mladih bo potekala v dvorani C.

**Vstop na Informativo in Areno mladih je prost.**

[www.informativa.si](http://www.informativa.si)

[www.dobimo.se](http://www.dobimo.se)